**Սպիտակ համայնքի ղեկավար Քաջայր Նիկողոսյանի շնորհավորական ուղերձը՝ Հաղթանակի և խաղաղության տոնի առթիվ**

 Սիրելի՜ հայրենակիցներ, ջերմորեն շնորհավորում եմ բոլորիս մայիսի 9-ի՝ Հաղթանակի և խաղաղության տոնի առթիվ:

 Այս տարի աշխարհը տոնում է Հայրենական մեծ պատերազմում տարած հաղթանակի և Երկրորդ համաշխարհային պատերազմի ավարտի 80-ամյակը:

Ազգերի հիշողության մեջ հաղթանակները թողնում են անջնջելի հետք, եւ այս օրը մեր տոնացույցի փառավոր էջերից մեկն է:

 Մեր նոր սերնդին այսօր պատմում ենք հայ տաղանդավոր զորահրամանատարների եւ քաջ զինվորների սխրանքի ու անձնազոհության մասին, երբ ի պաշտպանություն հայրենիքի` կրեցին զրկանքներ, իրենց ուսերին վերցրեցին պատերազմի բեռը և այլ ժողովուրդների հետ միասին կերտեցին բաղձալի հաղթանակը:

 Մեծ Հայրենականին հայ ժողովուրդը տվեց բազմաթիվ շարքային մարտիկներ ու նշանավոր զորահրամանատարներ` մարշալներ, ադմիրալներ, գեներալներ, հարյուրից ավելի ԽՍՀՄ հերոսներ:

 Հաղթանակը կերտած հերոսների անձնվիրության և սխրանքի գնահատումը, խոնարհումը հայրենիքի փրկության համար իրենց կյանքը զոհաբերած նվիրյալների հիշատակի առջև բոլորիս պարտքն է և օրինակ՝ սերունդների համար:

Մեր պապերի սխրանքը մեզ պարտավորեցնում է շենացնել հայրենիքը և ամրապնդել Հայոց անկախ պետականությունը, հզորացնել մեր պետությունն ու բանակը:

 Կրկին շնորհավորում եմ Հաղթանակի և խաղաղության տոնի կապակցությամբ և մաղթում խաղաղություն, արևշատություն և ամենայն բարիք: